作者:陳德武
標題:沁園春
內容:飛雨一番，杜宇數聲，東君又回。對花垂粉淚，舟移洛甫，柳眉顰黛，馬走章臺。南架海棠，北窗紅藥，都是當年手自裁。傷離別，想今朝去也，明日重來。軒車且莫相催。待細把衷腸訴此懷。這畫闌六曲，懶和月倚，朱簾十二，不與風開。青杏園林，朱櫻酪酒，爭似和羹雪後梅。那時節，好都將心事，分付多才。